እናም የእሷን አላውቅም፤ እኔ ግን ተያዝኩኝ፡፡ ድሮውኑስ ከእንደነዚህ ዓይነት ዐይኖችና ጥርሶች፣ ከእነዚህ ጉንጮች፣ ከዚህ ፍልቅልቅነት ማን ሊያመልጥ ይችላል? እንኳን እንደ እኔ ዓይነቱ ኮስማና (ይግረማችሁ አንድም ቀን ተርቤ አላውቅም) ቀርቶ፡፡ አውቃ ይሁን በግድየለሽነት ሳይገለጥልኝ አጠመደችኝ፡፡ ያልደነደነ ሰውነቴ በማይታይ፣ በማይጨበጥ፣ እፍ ብለው በማያጠፉት የእሳት ወላፈን ይለበለብ ጀመር፡፡ ሣቅዋ ያቃጥለኛል። ዐይኖቿን ስትጨፍናቸው ያንገበግበኛል፡፡ ግድየለሽነቷ ተስፋ ያስቆርጠኛል፡፡ አለማወቅዋ ያብሰከስከኛል፡፡ ከውስጤ የሚግተለተለው የአፍላ ጭስ፣ በአምስት ሜትር ከሚርቅ ክፍሏ ዘንድ ሊደርስ አልቻለም፡፡ ቅርብ ሳለች በምናቤ፣ ሚልክ ዌይ ጋላክሲ ድረስ እቃትታለሁ፡፡
